Թուրքիայի տնտեսության ճգնաժամը խորացավ թուրք-ամերիկյան փոխհարաբերությունների սրմամբ։ Ինչպես նշում են փորձագետները, Էրդողանը մտադիր է թանկության դեմ այլ մեթոդներով պայքարել եւ բնակչությանը կոչ է արել ապրանքների անսովոր թանկ գին առաջարկելու դեպքում զանգահարեն քաղաքապետարան։ Թեեւ Թուրքիայի ֆինանսների նախարար Բրաթ Ալբայրաքը լիրայի արժեզրկումը պայմանավորում է թուրք-ամերիկյան փոխհարաբերությունների լարվածությամբ, սակայն մասնագետները, քննադատելով Թուրքիայի վերջին տարիներին որդեգրած տնտեսական քաղաքականությունը, նշում են, որ արտադրության վրա կենտրոնանալու փոխարեն առավելապես կարեւորվել է առեւտուրը, կրթական համակարգի վրա ներդրումներ չկատարելն ու արտադրություն չկազմակերպելը։ Այլ կերպ ասած՝ արտաքին գործոնները Թուրքիայի տնտեսական ճգնաժամի հարցում թեեւ նշանակություն ունեն, սակայն գլխավորապես պայմանավորված են կառավարության որդեգրած ներքին քաղաքականությամբ։